|  |  |
| --- | --- |
| ujmegye | Hajdú-Bihar Vármegye Önkormányzatának  Közgyűlése |

|  |  |
| --- | --- |
| **KÖZGYŰLÉSI ELŐTERJESZTÉS** | **3.** |

|  |  |
| --- | --- |
| **Előterjesztő:** | Pajna Zoltán, a Közgyűlés elnöke |
| **Tárgy:** | Az SReST Interreg Danube Transznacionális Programban támogatást nyert pályázat módosított költségvetésének jóváhagyása |
| **Készítették:** | Karácsonyi Judit  Szabó Tünde  Tuska-Mátrai Melinda |
| **Véleményező bizottságok:** | Fejlesztési, Tervezési és Stratégiai Bizottság  Pénzügyi Bizottság |

**Tisztelt Közgyűlés!**

Hajdú-Bihar Vármegye Önkormányzata nemzetközi tevékenysége kapcsán több nemzetközi projektben vesz részt, illetve tart fent együttműködést nemzetközi partnerekkel. A közös munka során rendszeresen fogalmazódnak meg újabb projektötletek, melyek a projektfejlesztés fázisát követően benyújtásra kerülnek különböző programok pályázati felhívásaira. A vármegyei önkormányzat az utóbbi időben több, a Duna Transznacionális Program első felhívása keretében benyújtani kívánt projektjavaslatokon dolgozott.

2022. december 16-ai ülésén a közgyűlés - 176/2022. (XII. 16.) határozatával - jóváhagyta önkormányzatunknak a MUSAIR (Fenntartható megoldás az európai hagyományos kulturális örökség népszerűsítésére egy virtuális szabadtéri kézműves és művészeti múzeum létrehozásával – Sustainable Solution for Promotion of Danube Region Cultural Heritage by Creation of Digital Open-Air Traditional Crafts and Arts Museum), illetve 177/2022. (XII. 16.) határozatával a SReST (Társadalmilag felelős „slow food” turizmus a dunai régióban – Socially responsible slow food tourism in the danube region) –– pályázatokban való részvételét.

A pályázati felhívás kétlépcsős volt, az előpályázatokról 2023 tavaszán született döntés. A második fordulóba a SReST pályázat jutott tovább, így a konzorcium részletekbe menően kidolgozta a projektötletet és benyújtotta azt a 2. fordulóra. A teljes pályázatról 2023 október 19-én született támogatási döntés, mely alapján a SReST pályázatot a Program Monitoring Bizottsága bizonyos feltételekkel elfogadta. A feltételek tisztázását követően Hajdú-Bihar Vármegye Önkormányzatának költségvetése az eredetileg benyújtott pályázathoz képest 6.000 euróval megnövekedett.

A Program keretében az egyes projektek támogatási intenzitása a költségvetések végösszegére vonatkozóan egyformán alakul az alábbiak szerint:

* 80% Európai Regionális Fejlesztési Alap támogatás
* 15% nemzeti társfinanszírozás
* 5% önerő

Nyertes pályázatok esetén a szerződéskötés után a nemzeti társfinanszírozás összege, illetve az ERFA támogatás 30%-a előlegként teljes egészében lehívható.

A pályázatban az alábbi költségtípusok számolhatók el: bérköltség; iroda és adminisztratív költségek; utazás és szállás költsége; külső szakértő és szolgáltatások költsége; eszközök költsége.

A pályázatban való részvételt a közgyűlés 2022-ben már jóváhagyta, azonban ahhoz, hogy az önkormányzat elkezdhesse a projektmegvalósítást, szükség van a megnövekedett költségvetés közgyűlés általi jóváhagyására is. A döntéshozatalhoz szükséges információk megismerése érdekében a projekthez kapcsolódó lényeges tudnivalók a következők szerint kerülnek bemutatásra:

**A SReST pályázat bemutatása**

**Projekt címe**: SReST – Társadalmilag felelős „slow food” turizmus a dunai régióban (Socially responsible slow food tourism in the danube region)

**Specifikus célkitűzés**: 3.3 Társadalmi-gazdasági fejlődés az örökségen, a kultúrán és a turizmuson keresztül

**A pályázat benyújtási határideje:** 2022. november 21.

**A projekt időtartama:** 2024. január 1-2026. június 30.

**Téma:** az innováció és a kreativitás erősítése a közép-európai turisztikai szektorban, mely által a partnerrégiók diverzifikáltabbá, ellenállóbbá és rugalmasabbá válnak, hogy alkalmazkodhassanak a globális turisztikai trendekhez.

Tervezett tematikus munkacsomagok:

1. A modell megosztása, adaptációja és átvétele
2. Kísérleti tevékenységek: az innovatív és fenntartható Slow Food Turizmus (SFT) modell tesztelése és alkalmazása
3. SFT-megoldások és szakpolitikai ajánlások tervezése, átvétele és hasznosítása.

**Hajdú-Bihar Vármegye Önkormányzata tervezett tevékenységei:**

* regionális szakértői csoport létrehozása, szakmai ülések szervezése,
* transznacionális találkozókon és tanulmányutakon való részvétel;
* transznacionális találkozó szervezése;
* helyi jó gyakorlatok azonosítása;
* jó gyakorlatok, módszerek és eszközök azonosítása az alábbi területeken:
* új turisztikai termék megfogalmazása, beleértve főzőtanfolyamokat, üzem- és farmlátogatásokat, a látogatók aktív részvételét az étel- és italgyártásban,
* a slow food utazási tevékenységek szerepeltetése a regionális politikában,
* a vármegyei gasztronómiai örökség virtuális múzeumának létrehozása;
* képzések szervezése a SFT modellről;
* kísérleti tevékenység megvalósítása az összegyűjtött jó gyakorlatok alapján a falusi turizmus vállalkozások diverzifikációja témában.

**Partnerség:**

1. Vezető partner: Postojna Önkormányzata (SI)
2. Pozsonyi Közgazdasági Egyetem (SK)
3. Nativa, Fenntartható Növekedésért Intézet (SI)
4. Krk Sziget Mezőgazdasági Szövetkezete (HR)
5. Dubašnica d.o.o Önkormányzati Közösség (HR)
6. *Hajdú-Bihar Vármegye Önkormányzata (HU)*
7. Szarajevói Gazdasági Régió Fejlesztési Ügynöksége (BA)
8. Nyugat-Szerbia Turisztikai Szervezete (RS)
9. “Vedrina Polimlja” Polgárok Egyesülete (RS)
10. NGO Kisele Vode (ME)

**Költségvetés:**

A projekt teljes költségvetése 1.577.500 EUR

A HBMÖ költségvetése: 165.000 EUR

* bérköltség 105.000 EUR
* adminisztrációs költség 15.750 EUR
* utazási- és szállásköltség 15.750 EUR
* külső szakértői költség 25.550 EUR
* eszközbeszerzés 2.950 EUR

Kérem a közgyűlést a határozati javaslat elfogadásával a projekt módosított költségvetésének jóváhagyására.

**HATÁROZATI JAVASLAT**

Hajdú-Bihar Vármegye Önkormányzata Közgyűlése a Hajdú-Bihar Vármegye Önkormányzata Közgyűlése és Szervei Szervezeti és Működési Szabályzatáról szóló 4/2023. (IV. 3.) önkormányzati rendelet 6. § (2) bekezdése, valamint a Magyarország helyi önkormányzatairól szóló 2011. évi CLXXXIX. törvény 107. §-a alapján, figyelemmel a 177/2022. (XII. 16.) határozatra

1./ jóváhagyja, hogy a **Duna Transznacionális Program** keretében kiírt felhívásra benyújtott **„Társadalmilag felelős „slow food” turizmus a dunai régióban”** című projektben, a Program Monitoring Bizottságának támogatói döntését követően a Hajdú-Bihar Vármegye Önkormányzatára eső projektköltség 165.000 EUR, azaz 63.539.850 HUF összegre emelkedett (385,09 HUF/EUR árfolyamon számolva).

2./ Az 1./ pontban foglalt döntésre tekintettel, a projekt megvalósításához összesen 8.250 EUR, azaz 3.176.993 HUF összegű saját forrást biztosít (385,09 HUF/EUR árfolyamon számolva), szükség szerint, a 2024-2026. évi költségvetései terhére.

3./ Felkéri a közgyűlés elnökét, hogy a 2./ pontban foglalt saját forrás összegének Hajdú-Bihar Vármegye Önkormányzata 2024-2026. évi költségvetéseibe történő betervezéséről gondoskodjon.

**Végrehajtásért felelős:** Pajna Zoltán, a vármegyei közgyűlés elnöke

**Határidő:** 2024-2026. évi költségvetési rendeletek elfogadása

**A határozati javaslat elfogadása minősített többséget igényel.**

Debrecen, 2024. február 16.

**Pajna Zoltán**

**elnök**

Az előterjesztés a törvényességi követelményeknek megfelel:

Dr. Dobi Csaba

      jegyző